Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од М. Ч. и Д.Ч. од Гостивар, поднесена против Решението на Судски совет на Република Северна Македонија, по предметот Барање за пристап до информации од јавен карактер, на 17.07.2023 година го донесе следното

**Р Е Ш Е Н И Е**

1. Жалбата изјавена од М. Ч. и Д.Ч. од Гостивар, поднесена против Решението на Судски совет на Република Северна Македонија бр.11-1143/23 од 08.06.2023 година, заведена во Агенцијата под бр. 08-263 од 04.07.2023 година, по предметот Барање за пристап до информации од јавен карактер**, СЕ ОДБИВА како неоснована**.
2. **Решението** на Имателот на информации бр. 11-1143/23 од 08.06.2023 година **СЕ ПОТВРДУВА.**

**О Б Р А З Л О Ж Е Н И Е**

## М. Ч. и Д.Ч. од Гостивар, на 29.05.2022 година поднеле Барање за пристап до информации од јавен карактер до Судски совет на Република Северна Македонија, по предметот Барање за пристап до информации од јавен карактер, со кое побарале по пошта да му се достават следните информации:

„Од Претседателот на Судскиот Совет на РСМ-како имател на информација, бараме да ни биде достапно и издадено – лични и адресни податоци, во однос на име и презиме, локациски услови-место на живеење и адресни податоци на судијата поединец Реџеп Асани кој постапува по предметот П1бр.380/19, што се води пред Основен суд.Гостивар.“

Постапувајќи по ова Барање, Имателот на информации во законски предвидениот рок донел Решение бр.11-1143/23 од 08.06.2023 година, со кое Барањето на Барателот се одбива како неосновано. Во Решението е наведено дека: „Уставот како највисок правен акт и одредени закони предвидуваат заштита на личните податоци на физичките лица. Во таа насока во член 18 од Уставот на Република Македонија е утврдено дека „се гарантираат сигурноста и тајноста на личните податоци“. ...Според член 4 став 1 точка 1 од Законот за заштита на личните податоци..„личен податок“ е секоја информација која се однесува на идентификувано физичко лице или физичко лице кое може да се идентификува.....Согласно со член 6 став 1 точка 2 од Законот за слободен пристап до информации ...имателите на информации можат да одбијат барање за пристап до информации од јавен карактер чие откривање би значело повреда на заштитата на личните податоци...Во спроведената постапка „тест на штетрност“ Советот ги разгледа последиците кои можат да настанат врз интересот кој се заштитува доколку позитивно се одговори на барањето и податоците од персоналното досие на судијата кои се однесуваат на име и презиме, адреса и место на живеење бидат доставени до барателите, по што утврди дека со истите би се повредиле основните слободи и права на судијата како физичко лице....доколку бараните информации бидат досташни ќе се наштети на личниот интегритет на судијата ...При одлучување Советот ја имаше предвид и одредбата од чл.10 ст.1 алинеа 1 од Законот за заштита на личните податоци според која „обработката на личните податоци е законита....“. Во конретниот случај тоа не е сторено, односно нема дадена согласност од страна на субјектот на лични податоци од кои причини и обработката на бараните лични податоци на начин –„откривање преку пренесување“ утврден во член4 ст.1 точка 2 од цитираниот закон би било незаконита.“

Незадоволни од наведеното Решение, Барателите на информации во законски предвидениот рок поднесоа Жалба до Агенцијата, заведена во Агенцијата под бр.08-263 на 04.07.2023 година. Во Жалбата е наведено дека: „..Барателите на информацијатата сметаат дека Имателот на информацијата погрешно утврдил дека во спреведена постапка-тест на штетност-беа разгледани последиците кои можат да настанат врз интересот кој се заштитува....Обработката на личните податоци е законита-само ако и до оној степен доколку е исполнет најмалку еден од следните услови---ал.1.- субјектот на лични податови дал согласност за обработка –на неговите личните ...“

Со електронски допис бр. 08-263 од 04.07.2023 година, Агенцијата ја препрати горенаведената Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 12.07.2022 година до Агенцијата по електронски пат достави Одговор на жалба бр.11-1143/23-4 од 10.07.2023 година, заведен во Агенцијата под бр.08-263. Имателот на информации ја известува Агенцијата дека останува на наводите утврдени во оспореното Решение, со тоа што истакнува и следно:Наводите истакнати во жалбата се неосновани од причини детално образложени во решението на Судскиот совет на Република Северна Македонија кон кое решение во целост остануваме.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, **ја одби како неоснована, а Решението на Имателот на информации го потврди**.

По разгледувањето на Жалбата и другите списи во врска со предметот, Агенцијата утврди дека Имателот на информации постапил по предметот со тоа што донел решение со образложение дека бараните информации не се информации од јавен карактер, дека тие се исклучок од Законот за слободен пристап до информации од јавен карактер.

Побараните податоци за нивните адреси и место на живеење, претставуваат заштитен личен податок, поради што Имателот на информации правилно постаил по Барањето на Барателот и со оспореното Решение му образложил на Барателот на информации дека согласно Уставот на Република Северна Македонија, Законот за заштита на личните податоци и Законот за слободен пристап до информации од јавен карактер, со тоа шти го одбил пристапот согласно член 6 став 1 алинеја 2 од Законот за слободен пристап до информации од јавен карактер, по спроведување на задолжителниот тест на штетност согласно член 3 алинеја 6 од истиот Закон.

Агенцијата во врска со слободниот пристап до информации од јавен карактер постапува согласно Законот за слободен пристап до информации од јавен карактер како Lex Specialis, што значи дека личните податоци кои во конкретниот случај се тема на оваа Барање, се регулирани и во членот 6 став 1 алинеја 2 од Законот за слободен пристап до информации од јавен карактер и се постапува согласно овој Закон.

Истиот Закон, овозможува делумен пристап до бараната информација, регулиран во член 6 став 4, ако документот содржи информации што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот, **но тоа во конкретниот случај не може да се спроведе** од причина што името и презимето на судијата се наведени во самото Барање, што значи Барателот е запознаен со таа информација, а нивните адресни податоци не можат да се анонимизират.

Што се однесува до наводите на Барањето дека, обработката на личните податоци е законита, Агенцијата му укажува на Барателите дека не е спорно дека е законита обработката на личните податоци на субјектите, но тие задолжително треба да се заштитени пред јавноста. Ваквите податоци мора да се обработуваат само за конкретни цели и со согласност на засегнатото лице, а истите да бидат заштитени согласно со закон.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странкат може да поведе управен спор пред Управниот суд во рок од 30 дена.

|  |  |
| --- | --- |
|  | **Заменик директор,****Blerim Iseni** |